”የታላቁ የኢትዮጵያ ህዳሴ ግድብን ፍሬ ለመቅመስ የተጓዝነው ብዙ፤ የቀረው ትንሽ ነው”የኢኖቬሽንና የቴክኖሎጂ ሚኒስትር ዶክተር አብርሃም በላይ
 አዲስ አበባ(ኢዚአ)፡-«የታላቁ የኢትዮጵያ ህዳሴ ግድብን ፍሬ ለመቅመስ የተጓዝነው ብዙ፤ የቀረው ትንሽ ነው» ሲሉ የኢትዮጵያ ኤሌክትሪክ ኃይል የቦርድ ሰብሳቢና የኢኖቬሽንና የቴክኖሎጂ ሚኒስትር ዶክተር አብርሃም በላይ ገለጹ። «ታላቁ የኢትዮጵያ ሕዳሴ ግድብ የብሔራዊ ቁጭታችን እልባት የሚያገኝበት የመጨረሻ ምዕራፍ ነው» ሲሉም ተናግረዋል። ዶክተር አብርሃም ግድቡ የተጀመረበትን ዘጠነኛ ዓመት ምክንያት በማድረግ ባስተላለፉት መልዕክት «የሕዳሴው ግድብ በዚህ ዘመን ላሉ ኢትዮጵያውያንና ለቀጣዩ ትውልድ የተፈጥሮ ሀብትን ያለምንም ክልከላ በማልማት ድህነትን ለመቀነስ የሚያስችል ሁነኛ መንገድ መሆኑን፤ ግድቡ የዘላቂ ልማት መርሃ ግብሮችን ለማሳካት፣ እንደ ትውልድ ደግሞ ሕዝባዊ ቁርጠኝነትን ለማስመስከር የተጀመረ ብሔራዊ ፕሮጀክት ነው» ብለዋል። ዶክተር አብርሃም የዛሬ ዘጠኝ ዓመት የተጀመረው ግድቡ በአስተዳደር ቅብብሎሽ የተጠነሰሰ፣ በላቀ ሕዝባዊ ስሜትና ተነሳሽነት ተጀምሮ እየተከናወነ እንደሚገኝ ጠቁመው፤ “ግድቡ ድህነትን ለማስወገድ በሚደረገውጥረት ከሚኖረው ፋይዳ ጎን ለጎን ለተፈጥሮ ሚዛን ጥበቃና ለአረንጓዴ ልማት ትልቅ ዳይዳ ያለው ነው“ ሲሉ ተናግረዋል። ግድቡ ኢትዮጵያ ለዓለም አቀፍ ሕግጋትና መርሆዎች ተገዥነቷን፣ መተባበርና መተማመንን የምታስቀድም እንዲሁም የጋራ ተጠቃሚነትና የጋራ መበልጸግ የማሳያ አገር መሆኗን እንደሚያመለክት አስገንዝበዋል። ኢትዮጵያ ለዘመናት በወንዙ አጠቃቀም ላይ ሰፍኖ የቆየውን ኢ-ፍትሃዊነት የሚንጸባረቅበትን ሀቅ እንደማትቀበል ሊታወቅ እንደሚገባም ዶክተር አብርሀም አስገንዝበዋል። «የኢትዮጵያ ሕዝብና መንግሥት በሌሎቹ የተፋሰስ አገሮች ዘንድ ምክንያታዊ፣ ፍትሃዊና ጉዳት አልባ የውሃ አጠቃቀምን እንደሚያበረታቱም ይታወቃል» ያሉት ዶክተር አብርሃም፤ ይህ የሚታወቅ ቢሆንም የግድቡ ግንባታ ከተጀመረ አንስቶ ያጋጠሙ ተግዳሮቶች በተለመደው ኢትዮጵያዊ ጨዋነትና የሰከነ ዲፕሎማሲያዊ እርምጃዎች ለመፍታት እንቅስቃሴ በመደረጉ የግድቡ ፕሮጀክት መቀጠሉን አመልክተዋል። በቅርቡ በአሜሪካን መንግሥትና በዓለም ባንክ ታዛቢነት ሲካሄድ በቆየው ውይይት ዙሪያ ያጋጠሙ ችግሮችን የኢትዮጵያ መንግሥትና ሕዝብ አንድ ሆነው መመከታቸውን የጠቀሱት ዶክተር አብርሃም፤በሕግ፣ በርትዕና በፍትሃዊ ተጠቃሚነት ያልተቃኙ ውይይቶችን እንደማይቀበሉ በማያሻማ መልኩ ለሚመለከታቸው አካላትና ለዓለም ሕዝብ በግልጽ ማሳየታቸውንና ድምጻቸውን ማሰማታቸውን አስረድተዋል።ኢትዮጵያም በዓለም አቀፍ ሕግ መርሆዎች መሠረት በቀጣይ ውይይቶች ላይ ለመሳተፍ ፈቃደኛ መሆኗን የጠቆሙት ዶክተር አብርሃም፤«ችግሩን ያስከተለው ፕሮጀክቱ በወቅቱ ባለመጠናቀቁ ነው» ሲሉ ተናግረዋል:: «በቀጣይም የተጓዝነው ብዙ፤ የቀረው ትንሽ መሆኑን በመገንዘብ ግድቡን በማጠናቀቅ ፍሬውን ለመቅመስ ሁላችንም በጋራ መቆሙን መቀጠል ይገባናል፤ የኮቪድ19 ወረርሽኝን ከመከላከል ጎን ለጎን ፕሮጀክቱን በጊዜ ለማጠናቀቅ ርብርቡ ይቀጥላል» ብለዋል። በግድቡ ግንባታ ሥራ 24 ሰዓት እየተሳተፉ የሚገኙ ሙያተኞች፣ የፌዴራል ፖሊስ፣ የመከላከያ ሠራዊት አባላትና የአካባቢው ነዋሪዎችንም አመስግነዋል።ምንጭ ኢዜአ አዲስ ዘመን መጋቢት 30/2012